Որպես կանոն, սահմանադրական բարեփոխումները դիտարկվում են իշխանությունների տարանջատման, տեղական ինքնակառավարման, ընտրությունների անցկացման նորմերի տեսանկյունից: Եւ սա բնական է: Իսկ ի՞նչ ազդեցություն կունենա բարեփոխված Սահմանադրությունը Հայաստանի տնտեսության վրա: Նկատենք, որ չբարեփոխված, այսինքն՝ ներկայումս գործող Սահմանադրության մեջ տնտեսությանը ուղղակի վերաբերող դրույթների լիություն չի զգացվում: Ավելի ճիշտ, գործող Սահմանադրությունը միայն մեկ հոդվածով է ուղղակիորեն անդրադառնում տնտեսությանը` 8-րդ հոդվածի վերջին պարբերությամբ: Այն ձեւակերպված է այսպես` «Պետությունը երաշխավորում է սեփականության բոլոր ձեւերի ազատ զարգացումը եւ հավասար իրավական պաշտպանությունը, տնտեսական գործունեության ազատությունը, ազատ տնտեսական մրցակցությունը»: